Атайымдың да (ул да гүр эйәһе инде) был ерҙәрҙе барып күреү теләге ҙур ине. Атаһын бик һағынып иҫкә ала ине ул. Уның һөйләүенсә, олатайыбыҙ бик ғәҙел, эшһөйәр, кешелекле кеше булған. Өләсәйем менән дүрт балаға ғүмер бүләк иткәндәр. Ирен һуғышҡа оҙатҡанда, дүртенсе балалары – кинйәләре йөрәк аҫтында яралған ғына була... Шулай итеп, өләсәйем яңғыҙы дүрт баланы кеше итә. Атайым Ғәйнетдин Исламғолов та бик иртә донъя мәшәҡәттәренә сума. Һуғыш ауырлыҡтары уның да матур бала саҡ хыялдарын селпәрәмә килтерә. Башҡа туғандарын үҫтерешеү, уҡытыу уның иңенә төшә. Атай бәхетенән мәхрүм үҫһәләр ҙә, башҡаларҙан кәм-хур булып йәшәмәй­ҙәр: ике ҡыҙ – Ғәфүрә менән Мәхмүзә – юғары педагогик белем алып, уҡытыусы һөнәрен үҙ итһә, ике ул – Ғәйнетдин менән Рәфҡәт – ауылда әсәләре янында үҙ урындарын таба. Һәр береһе матур ғаилә ҡороп, балалар үҫтерә. Шулай итеп, олатайымдың нәҫеле дауам итә. Уның ейән-ейәнсәрҙәре араһында Башҡор­тостандың атҡаҙанған уҡытыусыһы ла, Башҡортостандың мәғариф отличниктары ла, Башҡортостандың һаулыҡ һаҡлау отличнигы ла, Рәсәй Федерацияһы Президенты грантына лайыҡ булыусы уҡытыусылар ҙа бар. Бүлә-бүләсәрҙәре лә һынатмай: БДУ аспиранты, йәш уҡытыусылар өсөн Башҡортостан Республикаһы грантына үткәрелгән конкурс еңеүсеһе Нурзилә Нәҙерғолова, Башҡортостан Республикаһы халыҡ ҡоралдары милли оркестрының йәш ҡурайсыһы Илгиз Нәҙерғолов, думбырасы-сәсәниә, Мостай Кәрим исемендәге милли йәштәр театры актрисаһы Алтынай Юнысова-Хамматова, кунг-фу буйынса донъя чемпионы Иҙел Ураҙгилдин өлкән олаталары рухына тап төшөрмәй. Нәҫел ағасы ҡоромаған, дауам итә, уның исемен ҡәҙерләп һаҡлаусылар етерлек...